b'\n_START_ARTICLE_\nCasa natal\xc4\x83 Cri\xc8\x99an (Marcu Giurgiu) din Cri\xc8\x99an\n_START_PARAGRAPH_\nCasa natal\xc4\x83 Cri\xc8\x99an (Marcu Giurgiu) se afl\xc4\x83 \xc3\xaen satul cu acela\xc8\x99i nume (fost Vaca) din jude\xc8\x9bul Hunedoara. Este monument istoric, cod LMI HD-IV-m-B-03491.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nCasa memorial\xc4\x83 Cri\xc8\x99an a fost reconstruit\xc4\x83 \xc3\xaen anul 1979, dup\xc4\x83 o fotografie publicat\xc4\x83 de c\xc4\x83tre istoricul Ioan Lupa\xc8\x99 \xc3\xaen anul 1934. Cl\xc4\x83direa are aspectul unei case \xc8\x9b\xc4\x83r\xc4\x83ne\xc8\x99ti din secolul al XVIII-lea. Sunt expuse \xc3\xaen cele dou\xc4\x83 \xc3\xaenc\xc4\x83peri \xc8\x99i \xc3\xaen anexe piese de etnografie din zona Ribi\xc8\x9ba (un interior de cas\xc4\x83 mo\xc8\x9beasc\xc4\x83), obiecte reprezentative pentru istoria localit\xc4\x83\xc8\x9bii \xc3\xaen care s-a n\xc4\x83scut Gheorghe Cri\xc8\x99an, arme albe \xc8\x99i de foc din secolul al XVIII-lea, material foto-documentar referitor la r\xc4\x83scoala \xc8\x9b\xc4\x83ranilor rom\xc3\xa2ni din Transilvania din 1784-1785._NEWLINE_Respect\xc3\xa2nd arhitectura specific\xc4\x83 a \xc3\xaenceputului de secol XVIII, cl\xc4\x83direa are funda\xc8\x9bia din piatr\xc4\x83, iar cele dou\xc4\x83 camere \xc8\x99i c\xc4\x83mara sunt din b\xc3\xa2rne de lemn, casa fiind acoperit\xc4\x83 cu paie. T\xc3\xa2rna\xc8\x9bul cu st\xc3\xa2lpi cu arcade \xc8\x99i acoperi\xc8\x99ul cu paie \xc3\xaei dau acestei case un farmec deosebit. \xc3\x8entr-o prim\xc4\x83 camer\xc4\x83 sunt prezentate succint c\xc3\xa2teva date \xc8\x99i documente privitoare la istoria local\xc4\x83, contextul economico-social din Transilvania \xc3\xaen preajma R\xc4\x83scoalei \xc8\x99i principalele evenimente legate de aceasta. Este subliniat\xc4\x83 contribu\xc8\x9bia lui Cri\xc8\x99an la aceasta mare ridicare a rom\xc3\xa2nilor transilv\xc4\x83neni pentru drepturi sociale \xc8\x99i na\xc8\x9bionale \xc8\x99i tragicul sf\xc3\xa2r\xc8\x99it al celor trei conduc\xc4\x83tori-Horea, Clo\xc8\x99ca \xc8\x99i Cri\xc8\x99an. A doua camer\xc4\x83 este o \xc3\xaencercare de reconstituire a unui interior de cas\xc4\x83 de secol XVIII, iar \xc3\xaen c\xc4\x83mar\xc4\x83 sunt expuse obiecte \xc8\x99i unelte specifice epocii \xc8\x99i locului.  _NEWLINE_\xc3\x8en fata Casei memoriale se g\xc4\x83se\xc8\x99te bustul lui Cri\xc8\x99an, opera a sculptorului Marcel Olinescu, lucrarea fiind realizat\xc4\x83 \xc3\xaen anul 1929. _NEWLINE_Marcu Giurgiu s-a n\xc4\x83scut \xc3\xaen anul 1733 \xc3\xaen localitatea Vaca (ast\xc4\x83zi satul Cri\xc8\x99an, comuna Ribi\xc8\x9ba, jude\xc8\x9bul Hunedoara). A fost unul dintre conduc\xc4\x83torii r\xc4\x83scoalei \xc8\x9b\xc4\x83ranilor rom\xc3\xa2ni din Transilvania, conduc\xc3\xa2nd \xc8\x9b\xc4\x83ranii din Zarand, apoi din C\xc3\xa2mpeni, Abrud \xc8\x99i Cric\xc4\x83u. Au luptat \xc3\xaempotriva trupelor austriece, \xc3\xaens\xc4\x83 superioritatea for\xc8\x9bei militare austriece a suprimat r\xc4\x83scoala. Cri\xc8\x99an a fost prins pe 30 ianuarie 1785 \xc8\x99i \xc3\xaenchis la Alba Iulia, urm\xc3\xa2nd a fi judecat \xc8\x99i condamnat la moarte. S-a sinucis \xc3\xaen celula sa pe 13 februarie 1785, sugrum\xc3\xa2ndu-se cu curelele de la opinci'